જો ઈશાનની ઉર્જા સારી હોય તો વ્યક્તિ નાનામોટા આઘાતને જીરવી જાય છે. તેને દુનિયાદારીની કોઈ ખાસ મોટી અસર થતી નથી. મૂળભૂત માફ કરી દેવાના સ્વભાવના લીધે તેના હૃદયને બહુ તકલીફ પડતી નથી. પણ જો ઈશાનની ઉર્જા બરાબર ન હોય તો તે ઘણી બધી વાતોને મનમાં ભરી રાખે છે. તેમ પણ જો અગ્નિની નકારાત્મકતા ભળે તો તે બદલો લેવા પણ વિચારે. આના કારણે તેનું સંપૂર્ણ ધ્યાન એવા કાર્યમાં હોય જેને નકારાત્મક ગણી શકાય. મગજ સતત વિચારતું હોવાથી તણાવ વધે છે અને હૃદયની સમસ્યાનું એક કારણ માનસિક તણાવ પણ છે જ. જો પૂર્વ અને અગ્નિનો દોષ હોય તો વ્યક્તિને પોતાના માટે અન્ય તરફથી અપેક્ષાઓ પણ ઘણી હોય છે. અને તે પુરી ન થવાના લીધે તણાવ ઉદભવે છે. માણસ સ્વકેન્દ્રિત હોય ત્યારે તેને માનસન્માન ને લગતી તકલીફો વધારે પરેશાન કરતી હોય છે. આની સામે જો આ બંને દિશાની ઊર્જા સારી હોય તો તે સર્વને સ્વીકારવા લાગે છે.